ILMIY XODIMLAR MEHNATINI YaNADA RAG‘BATLANTIRISh ChORA-TADBIRLARI TO‘G‘RISIDA

Ilmiy xodimlarning ilmiy tadqiqotlarni ishlab chiqishga va olingan natijalarni amaliyotga joriy etishga qo‘shgan ilmiy va mehnat hissasiga qarab ularni moddiy rag‘batlantirishni kuchaytirish, shuningdek O‘zbekiston Respublikasi Prezidentining “O‘zbekiston Respublikasining 2009-yilgi asosiy makroiqtisodiy ko‘rsatkichlari va Davlat budjeti parametrlari to‘g‘risida” 2008-yil 29-dekabrdagi PQ-1024-son qarorini bajarish yuzasidan Vazirlar Mahkamasi qaror qiladi:
 1. Davlat budjeti mablag‘lari hisobiga davlat ilmiy dasturlarini amalga oshirishda qatnashuvchi ilmiy va rahbar xodimlarning bazaviy lavozim maoshlari miqdorlari mehnatga haq to‘lashning eng kam miqdoriga nisbatan ilovaga muvofiq koeffitsiyentlarda tasdiqlansin.
 2. O‘zbekiston Respublikasi Innovatsion rivojlanish vazirligi, Fanlar akademiyasi hamda fundamental, amaliy va innovatsion loyihalarni bajaruvchi ilmiy, ta’lim tashkilotlari hamda boshqa tashkilotlar:
 o‘zlariga ilmiy-tadqiqot ishlanmalarini bajarish uchun ajratiladigan budjet mablag‘larini hisoblash va taqsimlashda ilmiy va rahbar xodimlar bazaviy lavozim maoshlarining ushbu qaror bilan tasdiqlangan miqdorlariga qat’iy amal qilsinlar;
 ilmiy xodimlarni moddiy rag‘batlantirishni, shu jumladan iqtisodiyot tarmoqlarida ilmiy-tadqiqot ishlari natijalarini joriy etish samaradorligini oshirish, budjet mablag‘larini tejash va xo‘jalik hisobidagi faoliyatni amalga oshirishdan olinadigan budjetdan tashqari daromadlarni ko‘paytirish hisobiga yanada kuchaytirish bo‘yicha tizimli asosda chora-tadbirlar ko‘rsinlar.
 3. O‘zbekiston Respublikasi Moliya vazirligi hamda Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qo‘mitasining ilmiy-tadqiqot muassasalari hamda davlat ilmiy dasturlarini bajaruvchi tashkilotlar tomonidan mehnatga haq to‘lash fondining 5 foizi miqdorida ilmiy xodimlarni moddiy rag‘batlantirishning maxsus jamg‘armalarini tashkil etish to‘g‘risidagi taklifi qabul qilinsin. 
 Shunday tartib belgilansinki, unga muvofiq:
 tashkil etilayotgan jamg‘armalar mablag‘lari hisobiga alohida o‘rnak ko‘rsatgan, davlat ilmiy dasturlarini amalga oshirishga aniq mehnat va ilmiy hissa qo‘shgan ilmiy xodimlar moddiy rag‘batlantiriladi;
 ilmiy xodimlarni moddiy rag‘batlantirish ular uchun yiliga 5 tagacha bazaviy lavozim maoshlari miqdorida biryo‘la to‘lanadigan mukofotlar belgilash yo‘li bilan Ilmiy-tadqiqot va ta’lim muassasalari huzuridagi ilmiy kengash qarorlariga binoan amalga oshiriladi.
 4. O‘zbekiston Respublikasi Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qo‘mitasi, Moliya vazirligi, Mehnat va aholini ijtimoiy muhofaza qilish vazirligi ikki hafta muddatda Ilmiy xodimlarni moddiy rag‘batlantirish jamg‘armasini shakllantirish va uning mablag‘laridan foydalanish tartibini tasdiqlasinlar, unda ilmiy xodimlarni mukofotlashning ilmiy-texnika dasturlarini ishlab chiqishga, shuningdek tadqiqotlar natijalaridan iqtisodiyot tarmoqlarida foydalanishga ular qo‘shgan aniq hissa darajasini hisobga oladigan asosiy mezonlar belgilanishini nazarda tutsinlar.
 5. O‘zbekiston Respublikasi Moliya vazirligi, Adliya vazirligi manfaatdor vazirliklar va idoralar bilan birgalikda bir oy muddatda idoraviy normativ hujjatlarni ushbu qarorga muvofiqlashtirsinlar.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S.Azimov zimmasiga yuklansin.